《送张无梦归天台山 其二》
宋代·初炜

紫皇宫阙罗高清，花虬玉凤围墉城。长生曲奏升天行，神仙缥缈喧相迎。

栖真何必抛尘网，飙轮万里时来往。张公结庐天台山，赤城霞起三千丈。

天子好道思崆峒，欲使亿兆归庬鸿。凤台峨峨十二重，先生忽造明光宫。

无为清净化可守，能助羲轩致仁寿。共羡乘蹻归洞宫，他日骑龙却来否。

作者简介：初炜，字坦之，胶水（今山东平度）人。真宗天禧中进士，为度支员外郎、知潍州（清乾隆《山东通志》卷二八）。